MT Il-Ġurnal Uffiċjali tal-Unjoni Ewropea L 60/59

REGOLAMENT TAL-KUMMISSJONI (UE) 2016/314

tal-4 ta' Marzu 2016

li jemenda l-Anness III tar-Regolament (KE) Nru 1223/2009 tal-Parlament Ewropew u tal-Kunsill dwar il-prodotti kożmetiċi

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 1223/2009 tal-Parlament Ewropew u tal-Kunsill tat-30 ta' Novembru 2009 dwar il-prodotti kożmetiċi (1), u b'mod partikolari l-Artikolu 31(1) tiegħu,

Billi:

(1) Is-sustanza dietilenglikol monoetiletere (DEGEE) bl-isem INCI etossidiglikol li tintuża fi prodotti kożmetiċi għadha mhix regolata skont ir- Regolament (KE) Nru 1223/2009.

(2) Id-DEGEE kienet is-suġġett ta' valutazzjoni tar-riskju magħmula minn Franza fuq il-bażi li Franza ddeċidiet (2) li hija sikura għall-konsumatur, meta tintuża f'konċentrazzjoni ta' mhux aktar minn 1,5 % fil-prodotti kożmetiċi kollha ħlief il-prodotti għall-iġjene orali. Din id-deċiżjoni ġiet innotifikata lill-Kummissjoni u l-Istati Membri b'konformità mal-Artikolu 12 tad-Direttiva tal-Kunsill 76/768/KEE (3). B'riżultat ta' dan, il-Kummissjoni tat mandat lill-Kumitat Xjentifiku dwar il-Prodotti tal-Konsum (Scientific Committee on Consumer Products/SCCP) biex jagħti opinjoni dwar is-sikurezza ta' kull glikoletere ristrett bid-deċiżjoni Franċiża.

(3) L-SCCP, li wara ħadlu postu il-Kumitat Xjentifiku dwar is-Sikurezza tal-Konsumatur (Scientific Committee on Consumer Safety/SCCS), skont id-Deċiżjoni tal-Kummissjoni 2008/721/KE (4), adotta opinjonijet xjentifiċi dwar id-DEGEE, fid-19 ta' Diċembru 2006 (5), fis-16 ta' Diċembru 2008 (6), fil-21 ta' Settembru 2010 (7) u fis-26 ta' Frar 2013 (8).

(4) L-SCCS ikkonkluda li l-użu tad-DEGEE f'formulazzjonijiet ossidattivi taż-żebgħa tax-xagħar f'konċentrazzjoni massima ta' 7 % w/w, f'formulazzjonijiet taż-żebgħa tax-xagħar mhux ossidativi f'konċentrazzjoni massima ta' 5 % w/w u fi prodotti li jitlaħalħu f'konċentrazzjoni massima ta' 10 % w/w ma jagħtix lok għal riskju għas-saħħa tal-konsumaturi. L-SCCS ikkonkluda li l-użu tad-DEGEE ma jagħtix lok għal riskju għas-saħħa tal-konsumaturi f'konċentrazzjoni massima ta' 2,6 % w/w fi prodotti kożemtiċi oħra mhux fl-għamla ta' sprej u fil-prodotti tal-isprej li ġejjin: fwejjaħ fini, sprejs tax-xagħar, antiperspiranti u deodoranti. Madankollu, l-użu tad-DEGEE fil-prodotti tal-iġjene orali u tal-għajnejn ma ġiex evalwat mill-SCCS u allura ma jistax jitqies sikur għall-konsumaturi.

(5) Fid-dawl ta' dawk l-opinjonijiet tal-SCCS, il-Kummissjoni tqis li n-nuqqas ta' regolamentazzjoni tad-DEGEE iqajjem riskju potenzjali għas-saħħa tal-bniedem.

(6) Ir-Regolament (KE) Nru 1223/2009 għandu għalhekk jiġi emendat skont dan.

(7) L-applikazzjoni tar-restrizzjonijiet imsemmija hawn fuq għandha tiġi ddiferita biex l-industrija tkun tista' tagħmel l-aġġustamenti meħtieġa fil-formulazzjonijiet tal-prodott. B'mod partikolari, wara d-dħul fis-seħħ ta' dan ir-Regolament l-impriżi għandhom jingħataw tnax-il xahar biex iqiegħdu fis-suq prodotti li huma konformi u biex ineħħu mis-suq prodotti li mhumiex konformi.

(8) Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Prodotti Kożmetiċi,

ADOTTAT DAN IR-REGOLAMENT:

Artikolu 1

L-Anness III tar-Regolament (KE) Nru 1223/2009 huwa emendat skont l-Anness ta' dan ir-Regolament.

Artikolu 2

Mill-25 ta' Marzu 2017 il-prodotti kożmetiċi biss li jikkonformaw ma' dan ir-Regolament għandhom jitqiegħdu fis-suq tal-Unjoni.

Artikolu 3

Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, l-4 ta' Marzu 2016. Għall-Kummissjoni Il-President Jean-Claude JUNCKER

(1) ĠU L 342, 22.12.2009, p. 59.

(2) Ministère de la Santé et des Solidarités (Il-Ministeru Franċiż tas-Saħħa u s-Solidarjetà). Décision du 23 novembre 2005 soumettant à des conditions particulières et à des restrictions la fabrication, le conditionnement, l'importation, la distribution en gros, la mise sur le marché à titre gratuit ou onéreux, la détention en vue de la vente ou de la distribution à titre gratuit ou onéreux et l'utilisation de produits cosmétiques contenant certains éthers de glycol, Journal officiel, nru 291 tal-15 ta' Diċembru 2005, http://www.journal-officiel.gouv.fr/frameset.html.

(3) Id-Direttiva tal-Kunsill 76/768/KEE tas-27 ta' Lulju 1976 dwar l-approssimazzjoni tal-liġijiet tal-Istati Membri li għandhom x'jaqsmu mal-prodotti kosmetiċi (ĠU L 262, 27.9.1976, p. 169).

(4) Id-Deċiżjoni tal-Kummissjoni 2008/721/KE tal-5 ta' Settembru 2008 li twaqqaf Struttura Konsultattiva ta' Kumitati Xjentifiċi u esperti fil-qasam tas-sigurtà tal-konsumatur, is-saħħa pubblika u l-ambjent u li tirrevoka d-Deċiżjoni 2004/210/KE (ĠU L 241, 10.9.2008, p. 21).

(5) SCCP/1044/06, http://ec.europa.eu/health/ph_risk/committees/04_sccp/docs/sccp_o_082.pdf.

(6) SCCP/1200/08, http://ec.europa.eu/health/ph_risk/committees/04_sccp/docs/sccp_o_161.pdf.

(7) SCCS/1316/10, http://ec.europa.eu/health/scientific_committees/consumer_safety/docs/sccs_o_039.pdf.

(8) SCCS/1507/13, http://ec.europa.eu/health/scientific_committees/consumer_safety/docs/sccs_o_119.pdf.